‘Emfuleni finaal op sy knieë’Die voertuie waarop daar glo beslag gelê is. Foto: Verskaf Dienslewering in die Emfuleni-munisipaliteit word tans verder gekniehalter weens ŉ tekort aan voertuie. Gerda Senekal, VF Plus-raadslid in die munisipaliteit, het gesê daar is op al die munisipaliteit se oorblywende diensleweringsvoertuie beslag gelê weens agterstallige skuld en die munisipaliteit is nou finaal op sy knieë. “Inwoners van Vereeniging, Drie Riviere, Vanderbijlpark, Sebokeng en Sharpeville sal voortaan geen hulp van die verkeer-, brandweer-, water en sanitasie- en elektrisiteitsdepartement ontvang nie.” Die munisipaliteit het egter in ŉ verklaring ontken dat daar op voertuie beslag gelê is en het gesê die kontrak wat die munisipaliteit met die vlootverskaffer gehad het, het tot ŉ einde gekom en is nie hernu nie. “Die kontrak het in Maart tot ŉ einde gekom en die munisipaliteit het ingestem om die voertuie wat geraak word in groepe aan die verskaffer terug te besorg oor ŉ tydperk van drie maande vanaf September 2018. Die munisipaliteit wil dit ook op skrif stel dat hy Woensdag R7 miljoen aan die verskaffer betaal het.” Jaco Mulder, die VF Plus se leier in Gauteng, het reeds verlede week aangekondig dat die party ŉ versoekskrif gaan rig aan die nasionale minister vir samewerkende regering en tradisionele sake (COGTA), dr. Zweli Mkhize, asook aan die minister vir waterwese en sanitasie, Gugile Nkwinti, om onmiddellik in te gryp in die benarde situasie waarin die Emfuleni-munisipaliteit verkeer. Volgens die munisipaliteit het hy vasgestel dat die kontrak met die vlootverskaffer onreëlmatig was en is ŉ proses reeds begin om ŉ nuwe diensverskaffer aan te stel. “Alle munisipale voertuie is steeds in die besit van die munisipaliteit en word vir dienslewering gebruik.” Die munisipaliteit het wel toegegee dat daar steeds ŉ tekort aan voertuie is en dat die omkeertye vir diensleweringsprobleme geraak word. “Die dienste wat geraak word, sluit elektrisiteit, water, sanitasie en afvalverwydering en verkeersdienste in. Die munisipaliteit wil graag om verskoning vra vir enige ongerief.” Die VF Plus beweer die munisipaliteit is reeds met etlike honderde miljoene rande agterstallig aan diensverskaffers soos Eskom en Randwater. “Inwoners en ondernemings moet toenemend sonder elektrisiteit en water oor die weg kom.” Senekal het gesê dit is duidelik dat die provinsiale ingryping onvoldoende is en dat die burgemeester én die Gautengse LUR vir samewerkende regering, Uhuru Moiloa, se bestuurspanne weinig vordering maak.